钦定古今图书集成/明伦汇编/闺媛典/第046卷 > 谭氏妇赵氏
## 钦定古今图书集成/明伦汇编/闺媛典/第046卷 > 谭氏妇赵氏

按《宋史列女传》：谭氏妇赵氏，吉州永新人。至元十四
年，江南既内附，永新复婴城自守。元兵破城，赵氏抱
婴儿，随其舅姑同匿邑校中，为悍卒所获，杀其舅姑，
执赵欲污之，不可，临之以刃曰：“‘从我则生，不从则死’。
赵骂曰：‘吾舅死于汝，吾姑又死于汝，吾与其不义而
生，宁从吾舅姑以死耳’。”遂与婴儿同遇害。血渍于礼
殿两楹之间，入砖为妇人与婴儿状，久而宛然如新。
或讶之，磨以沙石不灭，又锻以炽炭，其状益显。